रूपन्देही र सुदूरपश्चिम भिड्दै
आयोजक लाली रूपन्देही ११ र सुदूरपश्चिम ११ को खेलसँगै बिहीबार २० औं तिलोत्तमा गोल्डकप नकआउट फुटबल प्रतियोगिता सुरु हुँदै छ । देवीनगरस्थित एन्फा टेक्निकल सेन्टरमा हुने मोफसलकै प्रतिष्ठित प्रतियोगिताको तयारी पूरा भएको आयोजक रूपन्देही जिल्ला फुटबल संघले जनाएको छ । 
बुटवल — आयोजक लाली रूपन्देही ११ र सुदूरपश्चिम ११ को खेलसँगै बिहीबार २० औं तिलोत्तमा गोल्डकप नकआउट फुटबल प्रतियोगिता सुरु हुँदै छ । देवीनगरस्थित एन्फा टेक्निकल सेन्टरमा हुने मोफसलकै प्रतिष्ठित प्रतियोगिताको तयारी पूरा भएको आयोजक रूपन्देही जिल्ला फुटबल संघले जनाएको छ । अन्य जिल्लामा पनि ठूला प्रतियोगिता भइरहेकाले खेलतालिका बनाउने गृहकार्य अन्तिम चरणमा पुगेको आयोजकका अध्यक्ष दीर्घबहादुर केसीले बताए । मैदानमा ५ हजार दर्शकले हेर्न मिल्ने स्थायी प्यारापिट छ । त्यसकै अघिल्तिर ४ हजार दर्शक बस्न मिल्ने अस्थायी प्यारापिट बनाइएको छ । ‘दर्शकलाई मध्यनजर गरेर ९ हजार अट्ने प्यारापिट निर्माण गरेका हौं,’ अध्यक्ष केसीले भने, ‘गत वर्ष पनि यस्तै प्यारापिट बनाइएको थियो ।’ गत वर्ष दर्शक चाप अत्यधिक थियो ।मोफसलका ३ र ए डिभिजनका ७ क्लबले सहभागिता जनाउने छ । विभागीय टोली त्रिभुवन आर्मी, नेपाल पुलिस, एपीएफ, डिफेन्डिङ च्याम्पियन सीएमजी संकटा, रुस्लान थ्रीस्टार, लक्ष्मी हुन्डाई मनाङ मस्र्याङदी, फ्रेन्ड्स क्लब, आयोजक लाली रूपन्देही ११, रमपम झापा ११ र सुदूरपश्चिम ११ रहेका छन् । विजेताले ७ लाख ७७ हजार ७ सय ७७ हजार र उपविजेताले ४ लाख ४४ हजार ४ सय ४४ रुपैयाँ पुरस्कार जित्ने छन् । सर्वोत्कृष्ट खेलाडीले मोटरसाइकल पुरस्कार जित्दा विधागत पाँच उत्कृष्ट खेलाडीले जनही २२ हजार २ सय २२ रुपैयाँ पाउने छन् । करिब ८३ लाख खर्च अनुमान गरिएको प्रतियोगिताको मुख्य प्रायोजन यशोदा फुड्स प्रालि बुटवलले गरेको छ । बुटवल उपमहानगरको संरक्षकत्वमा ०३३ सालदेखि रूपन्देहीमा प्रतियोगिता हुँदै आएको हो । यो प्रतियोगिता हरेक वर्ष हुने भनिए पनि राजनीतिक अस्थीरता, आर्थिक, खेल र प्रतिबद्धताको अभावमा पटक–पटक रोकिँदै आएको छ । यसले ४३ वर्षमा बल्ल २० औं संस्करण हुँदै छ । भूकम्पपीडितको सहयोगका लागि भन्दै ५ वर्षदेखि रोकिएको तिलोत्तमा गोल्डकपको दुई वर्षअघि भएको थियो । रूपन्देहीलाई प्रायोजनआयोजकको फुटबल टिम अब लाली र करेन्ट रूपन्देही ११ हुने भएको छ । बुधबार आयोजक र यशोदा फुड्स प्रालिले प्रायोजन सम्झौतापत्रमा हस्ताक्षर गरे । लाली र करेन्ट चाउचाउ उत्पादक प्रालिले एक वर्षसम्म रूपन्देही टिमको खर्च बेहोर्ने छ । खेलाडीले लाली र करेन्ट लोगो अंकित जर्सी लगाएर प्रतियोगितामा सहभागिता जनाउने छ । देशको पूर्वी क्षेत्रमा करेन्ट र अन्य क्षेत्रमा लाली रूपन्देही ११ को नामबाट खेल्ने सहमति गरिएको महासचिव पुनले बताए । रूपन्देही ११ ले १७ वर्षदेखि विभिन्न प्रतियोगिताहरूमा सहभागिता जनाउने आएको छ । अबदेखि प्रतियोगितामा सहभागिता हुँदा लाग्ने खर्च आफूहरूले बहोर्ने यशोदा फुड्सका अध्यक्ष चुन्नप्रसाद पौडेलले बताए । 